Antwoord op... LYDENSTYD - Forum 2.0 - jimileroux.com
Antwoord op... LYDENSTYD
Posted by Jimi le Roux on February 21, 2012 at 4:27pm in Geestelike vrae forum
Ek vier Lydenstyd
Paasfees - die jaarlikse herdenking van die kruis van Jesus - is die eerste fees wat Christene gevier het en bly ons belangrikste fees. Mettertyd het die kerk 'n voorbereidingstyd begin hou voor Paasfees, wat 'n tyd van vas ingesluit het. By die Konsilie van Nicea (325 nC), waar die leerstuk oor die Drie-Eenheid geformaliseer is, was dit reeds 'n instelling. Met die verloop van tyd is die vastyd vasgemaak op 40 dae voor Paassondag. Die 40 dae sluit die Sondae uit en begin altyd op 'n Woensdag, wat "Aswoensdag" genoem word. Van Aswoensdag tot Paasfees word dan die Lydenstyd (of Vaste, in Engels Lent) genoem en dit word tradisioneel op 'n sekere manier gevier, wat hieronder genoem word.
Ek het persoonlik (soos meeste van ons) niks van hierdie goed geweet of trouens in geglo nie. As dit egter 'n gebruik is wat ouer is as ons formulering van die Drie-eenheid, moet daar waarde in wees. En daar is! Die ouer tipe Christene het dit inderdaad al eeue gevier, maar met die jare het al hoe meer Protestante dit ook begin hou en vandag word "Lent" algemeen deur Christene regoor die spektrum gevier. Die laaste jare leef ek geestelik met groter ritmes, omdat ek agterkom dat dit goed vir my is om in daaglikse, weeklikse en jaarlikse ritmes te wees. Dit hou my by die belangrike dinge en stuur my weg van die willekeur van 'n "geestelike" lewe wat net oor my eie voordeel, behoeftes en impulse gaan. Ek hou Lydenstyd al vir 13 jaar en vind dit geestelik vir my die vrugbaarste tyd van die jaar.
Natuurlik is dit nie noodsaaklike of verpligte dinge nie, dit is geen wet nie en die Bybel skryf dit nie voor nie. Dit is egter nuttig en opbouend. Die Christelike viering van Lydenstyd fokus op Christus se opdrag oor hoe om te BID, te VAS en te GEE (Mat 6:1-18). Lydenstyd het dus hierdie eienskappe:
1. Lydenstyd is 'n vastyd
Die 40 dae slaan op Jesus se vas van 40 dae in die woestyn en ons vas is 'n simboliese meeleef met Hom in sy versoekings, sy verwerping en sy lyding. Dit bly net 'n simbool, 'n teken - geen meriete nie. Ek vas dus saam met die kerk van luukses soos lekkergoed en sjokolade, koffie en wyn. Ek vas soms ook een dag in die week vir 24 uur. Sondae is amptelik van die vas uitgesluit - halleluja - maar as jy reeds Vrydag wil halt roep, daar is nie 'n wet nie...
2. Lydenstyd is gebedstyd
Dit is 'n tyd om meer God se teenwoordigheid en wil te soek en dit moet mens maar doen soos jou dag jou toelaat. My selfoon is steeds gestel op die daaglikse gebedsure, en dit help. Die trant van gebed in die tyd is nederig en ondersoekend en die Here kan maar inspreek in wat nie reg is nie. Dit gaan oor verootmoediging. Ek journal nogal baie in hierdie tyd en het al baie gedigte en gebede geskryf.
3. Lydenstyd is dienstyd
Die doel is om meer liefde en welsyn te bewys en uit te reik. Dit doen ek maar soos die geleenthede sig voordoen. As ek iemand normaalweg dalk sou wegwys (mens kan net soveel keer per dag gee), dink ek "ai, dis lydenstyd" en soek dan maar vir iets om te gee. Ek weet egter my benadering is nog maar baie effentjies.
Ja, so dis wat ek doen in Lydenstyd. Die hele periode gaan oor in Lydensweek - die week tot en met Paasnaweek. Dit begin met Palmsondag, en daarna is die hoogtepunte die Diens van Duisternis (Tenebrae) op Donderdag-aand, Goeie Vrydag, Stil Saterdag en Paassondag. Die Here het opgestaan!
In 2021 is Lydenstyd vanaf 17 Februarie (Aswoensdag) tot 3 April (Stil Saterdag). Die volgende dag, 4 April, is Paasfees.
As jy wil deelneem, sal jy ook ervaar dat die Here in hierdie hele tyd vir jou naby is!
Volg ons daaglikse Lydenstydgebede op ons Facebook-blad. Kliek hier.
Tags: lydenstyd, vaste, lent afrikaans
Willem February 3, 2013 at 3:15pm
Jimi, net vinnig 2 vrae:
1) Waarvan vas jy alles op jou Donderdag 24-uur vas? En hoe kry jy dit reg om dit sinvol te benut midde in 'n werksweek?
2) Enige idee's oor hoe mens 'n sinvolle As-Woensdagdiens/ byeenkoms kan inrig?
Ek en van ons lidmate het ook verlede jaar hierdie 40-dae vas gedoen en dit was vir ons almal baie sinvol. Baie dankie vir jou sinvolle idee's in hierdie verband!
Jimi le Roux > Willem February 3, 2013 at 6:32pm
Haai daar Willem -
1) Ek hou Woensdagaand na aandete op met eet en slaan Donderdag se ontbyt en middagete oor. Ek drink wat ek wil (sans koffie en wyn). Ek eet dan weer Donderdagaand. Vroeër sou ek baie meer wetties gevas het, maar ek het geleer dat die Here regtig nie boekhou nie, dis meer vir my eie voordeel om met disciplines te leef. Ek dink dis iets wat baie persoonlik is. Jy moet iets vir jou laat werk.
2) Die NGK het in sy liturgiese riglyne nogal oulike voorstelle - ek is nie so seker waar om dit elektronies te kry nie, ek sou dink Communitas se website sal help. Mens kan uitvind wat doen Mosaiek - hulle doen elke jaar so iets. Ettienne Booysen of Jacques Bornmann behoort te kan help. Dit behels 'n as-kruis op die voorkop vir die wat wel, maar ek dink dis iets wat mens vir ons mense maar goed moet aanpas. Sterkte!